CELEX: 32020D1015
Language: el
Date: 2020-06-24 00:00:00
Title: Απόφαση (ΕΕ) 2020/1015 της Ευρωπαϊκής Κεντρικής Τράπεζας της 24ης Ιουνίου 2020 σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Българска народна банка (Εθνικής Τράπεζας της Βουλγαρίας) (EKT/2020/30)

13.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 224/1
               
            
         ΑΠΟΦΑΣΗ (ΕΕ) 2020/1015 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 24ης Ιουνίου 2020
         σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Българска народна банка (Εθνικής Τράπεζας της Βουλγαρίας) (EKT/2020/30)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 7,
         Εκτιμώντας τα ακόλουθα:
         
                     (1)
                  
                  
                     Στις 18 Ιουλίου 2018 η Δημοκρατία της Βουλγαρίας κοινοποίησε στην Ευρωπαϊκή Κεντρική Τράπεζα (ΕΚΤ) αίτημα για την καθιέρωση στενής συνεργασίας μεταξύ της τελευταίας και της Българска народна банка (Εθνικής Τράπεζας της Βουλγαρίας) (εφεξής η «ΒΝΒ») βάσει του άρθρου 7 του κανονισμού (ΕΕ) αριθ. 1024/2013.
                  
               
                     (2)
                  
                  
                     Στις 13 Δεκεμβρίου 2018 και στις 6 Φεβρουαρίου 2020 η Δημοκρατία της Βουλγαρίας θέσπισε συναφή εθνική νομοθεσία με σκοπό τη διασφάλιση, αφενός, της υποχρέωσης της ΒΝΒ να προβαίνει στη λήψη οποιουδήποτε μέτρου ζητεί η ΕΚΤ αναφορικά με εποπτευόμενες οντότητες και, αφετέρου, της δεσμευτικότητας και εκτελεστότητας, στην επικράτειά της, των νομικών πράξεων που εκδίδει η ΕΚΤ δυνάμει του κανονισμού (ΕΕ) αριθ. 1024/2013. Η ΕΚΤ αξιολόγησε την εν λόγω νομοθεσία, λαμβάνοντας υπόψη και την πρακτική της εφαρμογή.
                  
               
                     (3)
                  
                  
                     Στις 25 Ιουλίου 2019 η ΕΚΤ ολοκλήρωσε συνολική αξιολόγηση ορισμένων πιστωτικών ιδρυμάτων εγκατεστημένων στη Δημοκρατία της Βουλγαρίας. Την ίδια ημερομηνία η ΒΝΒ, ως αρμόδια αρχή, ενέκρινε τα αποτελέσματα της ολοκληρωμένης αξιολόγησης και συντονίστηκε με τα οικεία πιστωτικά ιδρύματα ενόψει της αντιμετώπισης των ελλείψεων που εντοπίστηκαν στα αποτελέσματα αυτά.
                  
               
                     (4)
                  
                  
                     Στις 16 Ιουνίου 2020 η ΕΚΤ ενημέρωσε τη Δημοκρατία της Βουλγαρίας σχετικά με την προκαταρκτική αξιολόγηση του αιτήματος για θέσπιση στενής συνεργασίας, παρέχοντάς της τη δυνατότητα να διατυπώσει τις απόψεις της. Στις 18 Ιουνίου 2020 η Δημοκρατία της Βουλγαρίας απάντησε ότι συμφωνεί με την αξιολόγηση και δεν διατύπωσε σχόλια.
                  
               
                     (5)
                  
                  
                     Σύμφωνα με το άρθρο 5 παράγραφος 1 της απόφασης ΕΚΤ/2014/5 (2), εάν η ΕΚΤ κρίνει ότι πληρούνται τα κριτήρια του άρθρου 7 παράγραφος 2 στοιχεία α) έως γ) του κανονισμού (ΕΕ) αριθ. 1024/2013, εκδίδει απόφαση η οποία απευθύνεται προς το αιτούν κράτος και με την οποία καθιερώνεται στενή συνεργασία.
                  
               
                     (6)
                  
                  
                     Το άρθρο 5 παράγραφος 2 της απόφασης ΕΚΤ/2014/5 ορίζει ότι στην απόφαση με την οποία καθιερώνεται στενή συνεργασία θα πρέπει να αναφέρονται ο τρόπος μεταβίβασης των εποπτικών καθηκόντων στην ΕΚΤ και η ημερομηνία έναρξης της στενής συνεργασίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση στενής συνεργασίας μεταξύ της ΕΚΤ και της ΒΝΒ
            
               1.   Βάσει των πληροφοριών που υπέβαλε η Δημοκρατία της Βουλγαρίας η ΕΚΤ κρίνει ότι πληρούνται τα κριτήρια του άρθρου 7 παράγραφος 2 στοιχεία α) έως γ) του κανονισμού (ΕΕ) αριθ. 1024/2013 για τη θέσπιση στενής συνεργασίας με την ΒΝΒ.
            
            
               2.   Δυνάμει του άρθρου 7 παράγραφος 2 του κανονισμού (ΕΕ) αριθ. 1024/2013, με την παρούσα απόφαση θεσπίζεται στενή συνεργασία μεταξύ της ΕΚΤ και της ΒΝΒ για τους σκοπούς άσκησης των καθηκόντων στους τομείς που αναφέρονται στο άρθρο 4, παράγραφοι 1 και 2, και στο άρθρο 5 του ως άνω κανονισμού όσον αφορά τις εποπτευόμενες οντότητες που είναι εγκατεστημένες στη Δημοκρατία της Βουλγαρίας.
            
         
         
            Άρθρο 2
            Ορισμοί
            Για τους σκοπούς της παρούσας απόφασης ισχύουν οι ορισμοί του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (3).
         
         
            Άρθρο 3
            Καθήκον καλόπιστης συνεργασίας και ανταλλαγή πληροφοριών
            Από την ημερομηνία έναρξης της εφαρμογής της παρούσας απόφασης η ΕΚΤ και η ΒΝΒ υπέχουν καθήκον καλόπιστης συνεργασίας και υποχρέωση ανταλλαγής πληροφοριών μεταξύ τους βάσει του άρθρου 6 παράγραφος 2 του κανονισμού (ΕΕ) αριθ. 1024/2013.
         
         
            Άρθρο 4
            Ημερομηνία έναρξης της στενής συνεργασίας μεταξύ της ΕΚΤ και της ΒΝΒ
            
               1.   Ως ημερομηνία έναρξης της στενής συνεργασίας μεταξύ της ΕΚΤ και της ΒΝΒ ορίζεται η 1η Οκτωβρίου 2020.
            
            
               2.   Κατά παρέκκλιση από την παράγραφο 1, ως ημερομηνία έναρξης της στενής συνεργασίας μεταξύ της ΕΚΤ και της ΒΝΒ για τους σκοπούς προσδιορισμού των σημαντικών εποπτευόμενων οντοτήτων που είναι εγκατεστημένες στη Δημοκρατία της Βουλγαρίας κατά το άρθρο 110 του κανονισμού (ΕΕ) αριθ. 468/2014 (ΕΚΤ/2014/17) θεωρείται η ημερομηνία έναρξης της εφαρμογής της παρούσας απόφασης.
            
         
         
            Άρθρο 5
            Τρόπος μεταβίβασης των εποπτικών καθηκόντων στην ΕΚΤ
            
               1.   Από την 1η Οκτωβρίου 2020 η ΕΚΤ ασκεί τα καθήκοντα στους τομείς που αναφέρονται στο άρθρο 4, παράγραφοι 1 και 2, και στο άρθρο 5 του κανονισμού (ΕΕ) αριθ. 1024/2013 όσον αφορά τις εποπτευόμενες οντότητες που είναι εγκατεστημένες στη Δημοκρατία της Βουλγαρίας.
            
            
               2.   Έτσι, από την ημερομηνία αυτή:
               
                           α)
                        
                        
                           εκπρόσωπος της ΒΝΒ συμμετέχει στο εποπτικό συμβούλιο με δικαίωμα ψήφου κατά το άρθρο 26 του κανονισμού (ΕΕ) αριθ. 1024/2013•
                        
                     
                           β)
                        
                        
                           εκπρόσωπος της ΒΝΒ συμμετέχει στη διευθύνουσα επιτροπή του εποπτικού συμβουλίου κατά τα άρθρα 11 και 12 του εσωτερικού κανονισμού του εποπτικού συμβουλίου της Ευρωπαϊκής Κεντρικής Τράπεζας (4), κατά περίπτωση με δικαίωμα ψήφου•
                        
                     
                           γ)
                        
                        
                           προκειμένου για ζητήματα πολιτικής που αφορούν την προληπτική εποπτεία, εκπρόσωποι της ΒΝΒ συμμετέχουν σε άλλες επιτροπές και επιμέρους δομές οι οποίες συνδράμουν το έργο της ΕΚΤ σχετικά με τα καθήκοντα που της ανατίθενται βάσει του κανονισμού (ΕΕ) αριθ. 1024/2013, σύμφωνα με τους εσωτερικούς τους κανόνες.
                        
                     
            
               3.   Κατά παρέκκλιση από την παράγραφο 2, από την ημερομηνία έναρξης της εφαρμογής της παρούσας απόφασης ο εκπρόσωπος της ΒΝΒ στο εποπτικό συμβούλιο συμμετέχει με δικαίωμα ψήφου στις διασκέψεις για την έκδοση από την ΕΚΤ οδηγιών για τους σκοπούς προσδιορισμού των σημαντικών εποπτευόμενων οντοτήτων που είναι εγκατεστημένες στη Δημοκρατία της Βουλγαρίας κατά το άρθρο 110 του κανονισμού (ΕΕ) αριθ. 468/2014 (ΕΚΤ/2014/17).
            
            
               4.   Αμέσως μετά την κοινοποίηση των οδηγιών που η ΕΚΤ απευθύνει προς την ΒΝΒ για τους σκοπούς προσδιορισμού των σημαντικών εποπτευόμενων οντοτήτων που είναι εγκατεστημένες στη Δημοκρατία της Βουλγαρίας κατά το άρθρο 110 του κανονισμού (ΕΕ) αριθ. 468/2014 (ΕΚΤ/2014/17), η ΒΝΒ διορίζει υποσυντονιστές της μεικτής εποπτικής ομάδας σύμφωνα με το άρθρο 115 παράγραφος 3 του ως άνω κανονισμού και ενημερώνει την ΕΚΤ συναφώς χωρίς περιττή καθυστέρηση.
            
            
               5.   Αμέσως μετά την κοινοποίηση των οδηγιών που η ΕΚΤ απευθύνει προς την ΒΝΒ για τους σκοπούς προσδιορισμού των σημαντικών εποπτευόμενων οντοτήτων που είναι εγκατεστημένες στη Δημοκρατία της Βουλγαρίας κατά το άρθρο 110 του κανονισμού (ΕΕ) αριθ. 468/2014 (ΕΚΤ/2014/17), η ΒΝΒ προσδιορίζει ως εκκρεμή διαδικασία κατά το άρθρο 48 του ίδιου κανονισμού κάθε εποπτική διαδικασία η οποία κινήθηκε σύμφωνα με τις προβλεπόμενες διατάξεις και απαιτεί την έκδοση απόφασης, αλλά δεν μπορεί να ολοκληρωθεί πριν από την 1η Οκτωβρίου 2020. Ο προσδιορισμός των εκκρεμών διαδικασιών περιλαμβάνει διαδικασίες που αφορούν την άσκηση καθηκόντων στους τομείς που αναφέρονται στο άρθρο 4 παράγραφος 1 στοιχεία α) και γ) του κανονισμού (ΕΕ) αριθ. 1024/2013.
            
         
         
            Άρθρο 6
            Έναρξη ισχύος
            Η παρούσα απόφαση αρχίζει να ισχύει την 14η ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 24 Ιουνίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 287 της 29.10.2013, σ. 63.
         
            (2)  Απόφαση 2014/434/ΕΕ της Ευρωπαϊκής Κεντρικής Τράπεζας, της 31ης Ιανουαρίου 2014, σχετικά με τη στενή συνεργασία με τις εθνικές αρμόδιες αρχές των συμμετεχόντων κρατών μελών που δεν έχουν ως νόμισμα το ευρώ (ΕΚΤ/2014/5) (ΕΕ L 198 της 5.7.2014, σ. 7).
         
            (3)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).
         
            (4)  Εσωτερικός κανονισμός του εποπτικού συμβουλίου της Ευρωπαϊκής Κεντρικής Τράπεζας (ΕΕ L 182 της 21.6.2014, σ. 56).